《静寄》
清代·林云铭

寂寂荒陬好结茅，烟霞不负旧时交。参将水月无生话，筮得天山最上爻。

客少空悬孺子榻，书多但拥放翁巢。草玄有志终须就，却懒逢人说《解嘲》。

作者简介：清福建侯官人，字西仲。顺治十五年进士。官徽州府通判。后回闽家居，三藩乱时，为耿精忠所囚。事平出狱，晚居杭州，卖文为活。有《古文析义》、《楚辞灯》、《庄子因》等，流传乡塾。另有《挹奎楼集》。